Trappegrind

En **trappegrind**, også kalt **barnegrind**, **trygghetsgrind** eller **sikkerhetsgrind**, er en barriere for å hindre spedbarn og småbarn fra å krype og gå i trapper eller andre områder de kan skade seg selv, som for eksempel kjøkken. De monteres ofte i bunnen og toppen av trappeløp, eller for å lage en lekesone i stuen.

Åpne-/lukkemekanismen kan ha reile med en form for barnesikring. Imidlertid fjernes trappegrinder vanligvis når barnet er i stand til å åpne eller klatre over porten.

## Standarder
For trygghetsgrinder (noen ganger kalt *sikkerhetsgrinder*, se trygghet og sikkerhet) til dyr eller barn er EN&nbsp;1930 en standard til innendørsbruk. I tillegg stiller standarden EN&nbsp;71 krav til materialene den er laget av, og disse skal være fri for skadelige stoff slik at den er trygg å sutte på for barnet. Det testes blant annet om barn kan få hode, hofte eller bein gjennom sikkerhetsgrinden eller på annen måte kan sette seg fast eller klemstre seg, eller om gjenstander kan sette seg fast slik at de utgjør en kvelningsrisiko. Det testes også at grinden tåler at barn løper med full styrke inn i de uten at grinden flytter på seg.

Noen produkter har fleksibel konfigurasjon slik at de kan konfigureres enten som lekegrind, trygghetsgrind eller romdeler. For *lekegrinder* setter den europeiske normen EN&nbsp;12227 krav til testing for om tøy eller fingre kan hekte seg fast eller klemstres. I tillegg er det stabilitetskrav som skal sikre at grinden heller ikke gir etter for press, og dette testes med tunge vekter for å se om grinden enkelt klapper sammen eller velter.

## Konstruksjon

### Materialer
Grinden er ofte laget av treverk, plast og/eller metall. De kan være laget for innendørs eller utendørs bruk.

Porthøyden er ofte rundt 75 cm, men kan med fordel være 90 cm eller høyere slik at voksne slipper å bøye seg ned for å åpne.

For å hindre at barn klatrer over bør rekkverket ha vertikale spiler. Spilene bør ha slik avstand at barnet ikke kan sette seg fast.

Glipen mellom grinden til gulvet bør være under 7.5 cm for å hindre at barnet setter seg fast og skader seg.

### Montering
Grinder kan hovedsakelig deles inn skrumonterte og trykkmonterte (noen modeller kan monteres på begge måtene):

* Skrumonterte varianter skrus inn i stender eller annet spikerslag. Dette gir et solid feste, men kan kreve bruk av stenderfinner.
* Trykkmonterte varianter holdes vanligvis på plass av friksjon mot veggene på hver side. Disse kan monteres uten boring. Trykkmonterte varianter bør ikke brukes på toppen av trapper siden de lettere kan løsnes av barn.

Grinden bør monteres slik at barnet ikke kan rive den ned.

### Åpning
Bredden på åpningen bør være stor nok til at en voksen kan gå komfortabelt gjennom. Mange grinder er justerbare i bredden for å passe dørkarmer og passasjer med ulik bredde. Det er ikke alltid at selve porten man går gjennom er justerbar.

Noen grinder kan åpnes begge veier, mens andre bare går en vei. I tillegg til vanlige porter som åpner seg som en slagdør finnes det også uttrekkbare tekstilruller som kan minne mer om en skyvedør.

Noen dører er mulig å la bli stående åpen.

## Kjæledyr
Barnegrinder brukes i blant for å begrense bevegelsen til kjæledyr, særlig dersom de ikke enda har lært seg å bli husrene (å ikke urinere eller avføre innendørs).

## Se også
* Barnesikring, mekanismer for å gjøre miljø eller gjenstander tryggere for barn
* Barnepass, ulike typer pass av barn
* Barnevakt, person som har ansvar for barn
* Lekegrind, møbel barn kan leke inni uten å skade seg

## Referanser